《三月十九日同仲豫兄长率崔遐绍赵汉英游朱园放鱼》
宋代·苏过

何人溃溪流，忽作瓴建屋。不知几鱼虾，生毙此枯渎。

纤纤跃泥沙，濡沫曾不足。虽求升斗活，终困蝼蚁毒。

眷余二三子，行春访脩竹。危桥得小憩，涸鲋哀穷蹙。

汲井叩邻里，捐金劝僮仆。好生人所欣，稚子助揽掬。

要令徙窟宅，终免愧口腹。瓶罂得千尾，不满百钱赎。

勿轻其微细，有如异草木。蚁蜂杂君臣，蜗角载蛮触。

君看长平战，一举百万覆。扰扰大块中，钜细同倚伏。

达人齐万物，愚士蔽一曲。慎勿废此言，小惠何足录。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。